กรมศุลฯลดขั้นตอนสินค้านำเข้า8กลุ่มต้นปี'60
กรมศุลฯ ดีเดย์จัดเจ้าหน้าที่ประสานงานผู้นำเข้ารายใหญ่ 8 กลุ่มอุตสาหกรรม เดือน ม.ค. 2560
2 พ.ย. 2559

กรมศุลฯ ดีเดย์จัดเจ้าหน้าที่ประสานงานผู้นำเข้ารายใหญ่ 8 กลุ่มอุตสาหกรรม เดือน ม.ค. 2560
นายกุลิศ สมบัติศิริ อธิบดีกรมศุลกากร เปิดเผยถึงความคืบหน้าในการแก้ปัญหาการตรวจปล่อยสินค้า โดยเฉพาะสินค้านำเข้าว่า จะมีการจัดตั้งศูนย์ประสานงานกับบริษัทผู้ประกอบการนำเข้ารายใหญ่ เพื่อให้คำแนะนำและวินิจฉัยเกี่ยวกับพิกัดสินค้า และอัตราภาษีที่จะต้องจ่าย โดยจะเริ่มใช้ระบบนี้ตั้งแต่เดือน ม.ค. 2560 เป็นต้นไป
ทั้งนี้ ศูนย์ดังกล่าวจะมีเจ้าหน้าที่กรมศุลฯ คอยประสานงานกับผู้นำเข้าและส่งออกสินค้ารายใหญ่ที่มีมูลค่านำเข้า 50-500 ล้านบาทขึ้นไป ที่ปัจจุบันได้คัดเลือกไว้ตามเกณฑ์ประมาณ 265 บริษัท โดยจะเริ่มนำร่องในสินค้า 8 ประเภทก่อน เช่น เหล็ก รถยนต์นำเข้า สินค้าเกษตร สินค้าอิเล็กทรอนิกส์ เคมีภัณฑ์ เป็นต้น
"กรมศุลฯ จะเริ่มนำระบบนี้มาใช้ตั้งแต่เดือน ม.ค.ปีหน้า เพื่อจะได้เก็บข้อมูลตั้งแต่ต้นปีว่าแต่ละบริษัทมีการ นำเข้าสินค้ามากี่ตัน กี่ตู้คอนเทนเนอร์ ในพิกัดสินค้าอะไร อัตราภาษีเท่าไหร่ และขณะเดียวกัน หลังจากอำนวยความสะดวกการตรวจปล่อยสินค้าไปแล้ว เราจะมีการสุ่มตรวจสอบด้วย หากพบทุจริตบริษัทเหล่านี้จะถูกขึ้นบัญชีดำทันที" นายกุลิศ กล่าว
ด้านสภาอุตสาหกรรมแห่งประเทศไทย (ส.อ.ท.) แจ้งว่า ที่ประชุมคณะกรรมการร่วมภาคเอกชน 3 สถาบัน (กกร.) เปิดเผยว่า ได้มีการหารือเกี่ยวกับบทบาทของกรมศุลกากร ในการอำนวยความสะดวกให้ผู้นำเข้าส่งออกสามารถดำเนินการผ่านพิธีการศุลกากรได้อย่างไม่ผิดกฎหมาย และผู้ส่งออกและผู้นำเข้าสามารลดอัตราการใช้บริการชิปปิ้งได้ โดยมีการเสนอให้กรมศุลกากรตั้งศูนย์ในการส่งเสริมการ นำเข้าและส่งออกสินค้าเพื่อพัฒนาประเทศ เพื่อให้ผู้นำเข้าส่งออกสามารถทราบข้อมูลที่เกี่ยวข้อง แล้วจะได้นำข้อมูลนั้นไปใช้ในการบริหารการนำเข้าและการส่งออกได้อย่างไม่ผิดกฎหมาย
รายงานข่าวแจ้งว่า วิธีดังกล่าวเป็นการแก้ปัญหาและพัฒนากระบวนการต้นทางของกรมศุลกากรในการควบคุมการนำเข้าและการส่งออก เพื่อไม่ให้เป็นอุปสรรคต่อการนำเข้าส่งออกสินค้าระหว่างประเทศ